Charles Frank Bolden

Charles Frank „Charlie" Bolden, Jr. (* 19. august 1946, Columbia, Južná Karolína, USA) je bývalý americký astronaut a generál námornej pechoty. 23. mája 2009 ho prezident Barack Obama nominoval do funkcie riaditeľa NASA. Bol 196. človekom vo vesmíre. Je ženatý s Alexis, rodenou Wolkerovou, majú spolu dve deti, Che a Kelly.

Vzdelanie 
Absolvoval strednú školu Johnson High School in Columbia, South Carolina v roku 1964, potom pokračoval v štúdiu na United States Naval Academy, ktoré úspešne ukončil v roku 1968 titulom bakalár v odbore elektrotechnika. Ďalej študoval na University of Southern California systémový management, ktoré úspešne ukončil v roku 1977.

Kariéra v armáde 
Kariéru v armáde začal po ukončení štúdia na US Naval Academy v roku 1968 ako podporučík Námornej pechoty. Predtým ako sa v máji roku 1970 stal námorným pilotom absolvoval letecký výcvik v Pensacole (Florida), Meridian (Mississippi), a v Kingsville, (Texas). Počas vojny vo Vietname od júna 1972 do júna 1973 pôsobil na thajskej leteckej základne Nam Phong, odkiaľ absolvoval viac ako 100 bojových letov do severného a južného Vietnamu, Laosu a Kambodže na stroji Grumman A-6 Intruder.

Po návrate do USA dva roky pôsobil ako náborový dôstojník Námornej pechoty, potom  tri roky v rôznych funkciách na leteckej základni Námornej pechoty El Toro v Kalifornii. V júni 1979 vyštudoval námornú školu testovacích pilotov v Patuxent River v štáte Maryland a bol pridelený do testovacieho strediska systémového inžinierstva a bojových lietadiel kde pôsobil ako testovací pilot v mnohých projektoch. Má nalietaných viac ako 6000 letových hodín.

Bolden bol vybraný ako kandidát na astronauta NASA v roku 1980. Bol člen zboru astronautov NASA až do roku 1994, kedy sa vrátil do aktívnej služby v Námornej pechote ako zástupca veliteľa na námornej akadémii. V júli 1997 bol pridelený ako zástupca veliaceho generála I. Marine expeditionary Force. Od februára do júna 1998 tam pôsobil ako veliaci generál na podporu operácie Púštna búrka v Kuvajte. V júli 1998 bol povýšený do svojej konečnej hodnosti generálmajora a prevzal jeho povinnosti ako zástupca veliteľa ozbrojených síl Spojených štátov v Japonsku. Potom od roku 2000 do roku 2002 slúžil ako veliaci generál, 3. námorného leteckého krídla. Z armády odišiel v auguste 2004.

Kariéra v NASA 
Bolden bol vybraný NASA v roku 1980. Astronautom sa stal v auguste 1981. V NASA zastával rôzne funkcie. Zúčastnil sa 4 letov do vesmíru, celkovo strávil vo vesmíre 680 hodín. Bolden slúžil ako pilot na STS-61-C (12. – 18. január 1986) a STS-31 (24. – 29. apríl 1990), a bol veliteľ misie STS-45 (24. marec 1992 – 2. apríl 1992) a STS-60 (3. – 11. február 1994).

Vesmírne lety 
Na STS-61-C Bolden pilotoval raketoplán Columbia. Počas šesťdňového letu, posádka vypustila satelit SATCOM KU uskutočnila pokusy v astrofyzike a spracovaní materiálov. Misia STS-61-C odštartovala z Kennedyho vesmírneho strediska 12. januára 1986, vykonala 96 obehov Zeme a úspešne pristála na Edwards Air Force Base 18. januára 1986.

Počas misie STS-31 Bolden pilotoval raketoplán Discovery. Misia začala 24. apríla 1990 na Kennedyho vesmírnom stredisku, posádka počas päťdňovej misie vypustila Hubblov vesmírny ďalekohľad a uskutočnila rôzne experimenty. Použili tiež IMAX kamery v kabíne a nákladovom priestore na pozorovanie Zeme z výšky yše 400 kilometrov. Po 75 obehoch Zeme a 121 hodinách Discovery pristál na Edwards Air Force Base 29. apríla 1990.

Na STS-45 Bolden velil sedemčlennej posádke na palube raketoplánu Atlantis, ktorá sa začala 24. marca 1992 na Kennedyho vesmírnom stredisku. Počas deväť-dňovej misie posádka uskutočnila dvanásť pokusov na atmosférickom laboratóriu ATLAS-1. ATLAS-1 získal obrovské množstvo podrobných meraní atmosférických, chemických a fyzikálnych vlastností, ktoré významne prispievajú k zlepšeniu nášho chápania nášho podnebia a atmosféry. Po 143 obehoch Zeme raketoplán Atlantis pristál na Kennedyho vesmírnom stredisku 2. apríla, 1992.

Bolden velil šesťčlennej posádke STS-60 na palube raketoplánu Discovery. Išlo o historicky prvú americko – ruskú misiu raketoplánu s účasťou ruského kozmonauta Sergeja Krikalyova ako letového špecialistu. Misia odštartovala 3. februára 1994 z Kennedyho vesmírneho strediska a vyniesla na obežnú dráhu laboratórium Spacehab. Okrem toho posádka uskutočnila niekoľko spoločných americko-ruských vedeckých pokusov. Po 130 obehoch Zeme misia skončila pristátím 11. februára 1994 na Kennedyho vesmírnom stredisku.

Riaditeľ NASA 
V roku 2009 prezident Barack Obama vymenoval Charlesa F. Boldena za riaditeľa NASA.

Referencie

Iné projekty

Externé odkazy 
 NASA-Biografia 

Kozmonauti USA
Vojenské osobnosti USA
Osobnosti z Južnej Karolíny
Absolventi United States Naval Academy
Absolventi University of Southern California
Generáli United States Marine Corps
Riaditelia NASA